חוק פיצויי פיטורים (תיקון מס' 33), התשע"ט-2018
הצעת חוק פרטית, הכנסת ה-20
פורסם: ספר החוקים, חוברת 2752, עמ' 11, 2018-10-29T00:00:00+02:00
בחוק פיצויי פיטורים (תיקון מס' 33), התשע''ט–2018, נקבע לגבי קבלני כוח אדם בכל התחומים וכן לגבי קבלני שירות בענפי הניקיון והשמירה והאבטחה, כי כאשר הקבלן התחלף, ועובדו המשיך לעבוד באותו מקום עבודה כעובד של הקבלן החדש, יהיה אותו עובד זכאי לפיצויי פיטורים מהקבלן הקודם גם אם הקבלן הקודם הציע לאותו עובד להמשיך ולעבוד אצלו במקום עבודה אחר. אם העובד לא היה זכאי לפיצויי פיטורים בגלל משך תקופת העסקתו עד לחלופי הקבלנים, הוא לא יאבד את זכותו לפיצויי פיטורים המחושבים לפי הוותק במקום העבודה. כדי להבטיח שהוראות תיקון זה לא יפורשו בדרך הפוגעת בזכויות העובד, החוק הבהיר גם כי התיקון אינו גורע מההוראה הקיימת שלפיה עובד של קבלן כוח אדם המועסק תשעה חודשים במקום עבודה הופך לעובדו של המעסיק בפועל. כמו כן הבהיר התיקון כי הזכאות לפיצויי פיטורים, ככלל, אינה גורעת מזכויות אחרות של העובד התלויות בוותק, ככל שהן קיימות, וכי כשם שהוראות חוק פיצויי פיטורים אינן גורעות מזכויות עובדים לפי כל חוק הן גם לא גורעות מזכויותיהם לפי דין אחר, כדוגמת זכויות לפי צו הרחבה.